Številka: interno

Datum: 20. 5. 2024

Z A P I S N I K

**22. seje Komisije Vlade RS za droge**

**PODATKI O SESTANKU:**

|  |  |
| --- | --- |
| Datum sestanka:  12. 12. 2023 | Kraj sestanka:  Ministrstvo za zdravje |
| Pričetek sestanka:  11:00 | Zaključek sestanka:  13:00 |

**PREDLAGANI DNEVNI RED:**

1. Predstavitev in potrditev zapisnika pretekle seje ter potrditev dnevnega reda 22. sestanka,
2. Poročila:
   1. Zakonodaja in politika na področju prepovedanih drog
      1. Spremembe in dopolnitve Uredbe o razvrstitvi prepovedanih drog
      2. Akcijski načrt na področju prepovedanih drog za obdobje 2024 – 2025
   2. Nacionalno poročilo o stanju na področju prepovedanih drog 2022
   3. Poročilo o strokovnem nadzoru dela mreže CPZOPD
3. Razno
   1. Dostopnost naloksona v Sloveniji,
   2. Izbor novega predstavnika CNOVOS v Komisiji RS za droge,
   3. Poročilo o 17. Nacionalni preventivni konferenci in načrti za 18. konferenco ter

napoved znanstvenega panela s področja preventive

**Prisotni vabljeni člani Komisije:**

* Eva Vodnik, predsednica komisije, državna sekretarka na Ministrstvu za zdravje (MZ);
* Vesna Marinko, MZ;
* Meta Bole, Ministrstvo za zunanje in evropske zadeve (MZEZ);
* Igor Kovačič, Ministrstvo za pravosodje (MP);
* Mišo Radovančević, Ministrstvo za notranje zadeve (MP);
* Mišela Mavrič, Ministrstvo za vzgojo in izobraževanje (MVI);
* Gregor Majcen, Ministrstvo za delo, družino, socialne zadeve in enake možnosti (MDDSZ);
* Jurij Anžin, Zveza nevladnih organizacij na področju drog in zasvojenosti (ZNVOS);
* Zvone Horvat Žnidaršič, Center nevladnih organizacij Slovenije (CNVOS);

**Odsotni vabljeni člani Komisije:**

* Robert Dolničar, Ministrstvo za obrambo (MORS);
* Marjeta Bizjak, Ministrstvo za kmetijstvo, gozdarstvo in prehrano (MKGP);

**Prisotnost opravičili:**

* Matjaž Grkman, MKGP;
* Primož Brinovec; Ministrstvo za finance (MF), Finančna uprava (FURS);
* Danijel Jug, Policija;

**Drugi vabljeni prisotni:**

* Aleksandra Tratar, Uprava za izvrševanje kazenskih sankcij (URSIKS);
* Lucija Božikov, URSIKS;
* Ada Hočevar Grom, Nacionalni inštitut za javno zdravje (NIJZ);
* Mateja Jandl, NIJZ;
* Barbara Razinger, Javna agencija za zdravila in medicinske pripomočke (JAZMP);
* Polona Šega, MDDSZ;
* Katja Krajnc, ZNVOS;

**Drugi prisotni:**

* Jože Hren, MZ;
* Julijana Zucchiati Godina, MZ;
* Mateja Markl, MZ;
* Anej Korsika Knific, MZ;
* Anže Trček, MZ;

Uvodoma je predsednica Komisije Vlade Republike Slovenije za droge, državna sekretarka na Ministrstvu za zdravje, ga. Eva Vodnik pozdravila prisotne in se jim zahvalila za udeležbo na 22. seji Komisije Vlade RS za droge.

Ga Vodnik je prisotne seznanila s tem, da so svojo prisotnost opravičili g. Daniel Jug, predstavnik uniformirane policije g. Primož Brinovec, predstavnik Finančne uprave, in g. Matjaž Grkman, predstavnik Ministrstva za kmetijstvo, gozdarstvo in prehrano. Uprava za izvrševanje kazenskih sankcij je Komisijo seznanila, da bo odslej njihova predstavnica v Komisiji ga. Aleksandra Tratar. 22. sestanka Komisije pa se v imenu Uprave udeležuje tudi ga. Lucija Božikov. Med sodelujočimi je tudi ga. Katja Krajnc iz Zveze NVO na področju drog in zasvojenosti.

Predsedujoča je udeležence v nadaljevanju seznanila z določili Poslovnika Komisije Vlade RS za droge, da imajo pravico do glasovanje le člani Komisije, ostali, torej predstavniki sodelujočih strokovnih služb in institucij, ne glasujejo. Na tej točki je bila ugotovljena sklepčnost in s tem izpolnjeni pogoji za uradni začetek seje.

1. Predstavitev in potrditev zapisnika pretekle seje ter potrditev dnevnega reda 22. sestanka:

Člani komisije so se seznanili s predlogom dnevnega reda 22. sestanka. V zvezi z njim je bil prejet pisni predlog Zveze nevladnih organizacij na področju drog in zasvojenosti, da bi pod točko razno namesto »*Izzivov glede financiranja nevladnih organizacij s področja prepovedanih drog*« uvrstili dve drugi temi: (1.) *Problematiko dostopnosti naloksona v Sloveniji* in (2.) *Poziv Centra za nevladne organizacije Slovenije (CNVOS) glede poziva MZ za izbor predstavnice/ka nevladnih organizacij, ki delujejo na področju drog v Komisiji RS za droge*.

Glede zapisnika 21. sestanka komisije in realizacije njegovih sklepov ni bilo pripomb.

**Sklepa:**

* 1. **Komisija Vlade RS za droge potrjuje dnevni red 22. sestanka Komisije Vlade RS za droge, ki se pod točko razno dopolni s točkama o problematiki naloksona in izbora novega predstavnika CNVOS v Komisiji RS za droge.**
  2. **Komisija Vlade RS za droge je potrdila zapisnik 21. sestanka.**

2. Poročila:

A. Zakonodaja in politika na področju prepovedanih drog:

* Spremembe in dopolnitve Uredbe o razvrstitvi prepovedanih drog

S predlogom Uredbe o spremembah in dopolnitvah Uredbe o razvrstitvi prepovedanih drog se je oktobra 2023 v slovensko zakonodajo dodalo tri nove psihoaktivne snovi, ki jih je Komisija Organizacije združenih narodov za droge na 66. rednem zasedanju razvrstila na seznam mednarodno reguliranih psihoaktivnih snovi). Na seznam se je dodalo tudi enajst snovi, ki jih je pri svojem delu evidentirala slovenska Policija oziroma so bile evidentirane znotraj sistema za zgodnje opozarjanje na pojav novih psihoaktivnih snovi. V času javne razprave in medresorskega usklajevanja omenjenega pravnega akta je Javna agencija RS za zdravila in medicinske pripomočke na Ministrstvo za zdravje naslovila predlog dodatne dopolnitve uredbe z razvrstitvijo na seznam prepovedanih drog sledečih snovi:

Na seznam skupine II:

* + - ibogain in voakangin

Na seznam Skupine I:

* + - opojna kadulja (Salvia Divinorum)
    - harmin in drugi harmala alkaloidi

O omenjenih snoveh je oceno tveganja pripravil tudi Nacionalni inštitut za javno zdravje. V svojih ocenah je NIJZ predlagal zgolj nadaljnje epidemiološko spremljanje navedenih snovi. Na podlagi strokovnega mnenja JAZMP o možnosti uporabe ibogaina in voakangina v medicini je bilo predlagano, da se obe snovi razvrstita v Skupino II, v kateri so snovi, ki se smejo uporabljati v medicini. Glede opojne kadulje in harmina v svetu še ne obstaja njuna znanstveno dokumentirana, zanesljiva in preverjena uporaba v medicini ter njun potencialni pozitivni terapevtski učinek, zato je bilo predlagano skladno s priporočili NIJZ njuno nadaljnje natančno epidemiološko spremljanje in odločitev v okviru ene od prihodnjih sprememb Uredbe o razvrstitvi prepovedanih drog.

**Sklep:**

* 1. **Komisija Vlade RS za droge se je seznanila z uveljavitvijo Uredbe o spremembi in dopolnitvah razvrstitve prepovedanih drog.**

V akcijskem načrtu so podrobneje opredeljeni oziroma operacionalizirani posamezni cilji, ki so zapisani v Resoluciji o Nacionalnem programu na področju prepovedanih drog za obdobje 2023–2030, načini njihovega uresničevanja in konkretne naloge posameznih nosilcev za uresničevanje tega dokumenta. Vsebinska podlaga za pripravo akcijskega načrta je torej resolucija ter prioritete in možnosti posameznih resorjev in nevladnih organizacij, ki so nosilci izvajanja tega akcijskega načrta.

Ukrepi in aktivnosti, ki so vključeni v akcijski načrt, so bili izbrani na podlagi ugotovljene dodane vrednosti ukrepov ter evidentiranih, izmerljivih vnaprej predvidenih in verjetnih rezultatov. V akcijskem načrtu je izrecno naveden tudi časovni okvir, znotraj katerega naj se izvedejo dejavnosti pa tudi institucije, odgovorne za njihovo izvajanje in poročanje.

Pripravo akcijskega načrta je koordiniralo Ministrstvo za zdravje in ga usklajevalo z ministrstvi, pristojnimi na področju drog, predstavniki raziskovalne skupnosti in predstavniki nevladnih organizacij. Komisija Vlade Republike Slovenije za droge je spremljala proces nastajanja akcijskega načrta.

Za spremljanje izvajanja akcijskega načrta je zadolženo Ministrstvo za zdravje kot pristojno ministrstvo za reševanje problematike prepovedanih drog, ki imenuje ožjo delovno skupino za spremljanje izvajanja tega akcijskega načrta. Predstavniki omenjene ožje delovne skupine bodo redno poročali Komisiji Vlade Republike Slovenije za droge o procesu izvajanja akcijskega načrta.

**Sklep:**

1. **Komisija Vlade RS se je seznanila s predlogom Akcijskega načrta na področju prepovedanih drog za obdobje 2024 – 2025 in predlaga Ministrstvu za zdravje, da dokument posreduje v javno razpravo in medresorsko usklajevanje.**

B. Nacionalno poročilo o stanju na področju prepovedanih drog 2022

Komisiji Vlade RS za droge je predstavnica NIJZ predstavila Nacionalno poročilo o stanju na področju prepovedanih drog 2022. V razpravi je bila izpostavljena problematika predoziranj s smrtnim izidom in potrebo po nadaljnjih ukrepih za njihovo zmanjševanje. S strani JAZMP je bilo izpostavljeno, da problematika benzodiazepinov, predvsem Tramadola, zahteva večjo pozornost, saj je njihovo predpisovanje in s tem prisotnost med populacijo precej razširjeno, kar prav tako vpliva na predoziranja. V zvezi s tem so potrebne nadaljnja posvetovanja med vsemi deležniki.

**Sklep:**

1. **Komisija Vlade RS se je seznanila s poročilom o stanju prepovedanih drog v Sloveniji v letu 2022.**

C. Poročilo o strokovnem nadzoru dela mreže CPZOPD

Predsednica komisije za strokovni nadzor dela mreže Centrov za preprečevanje in zdravljenje odvisnosti od prepovedanih drog je predstavila zaključke nadzora.

Komisija je opravila in preverila vse konkretne naloge, ki so bile z dnem 21.11.2022, izdane v sklepu št. C2711-22-708326 o imenovanju Komisije za nadzor nad delom centrov za preprečevanje in zdravljenje odvisnosti od prepovedanih drog.

Ugotovili smo, da so nadzorovani centri tudi v prihodnje nujno potrebni in da je potrebna ustrezna kadrovska popolnitev. Ugotovili smo, da ni odstopanj pri zagotavljanju načina izvajanja doktrine zdravljenja odvisnosti v Republiki Sloveniji, prav tako ne pri uporabi medikamentozne terapije pri zdravljenju odvisnosti od prepovedanih drog v Republiki Sloveniji.

Komisija je med nadzornim obiskom opravila svetovanje v zvezi z izvajanjem doktrine zdravljenja odvisnosti, kjer je bilo to potrebno. Pri pregledu dokumentacije centrov komisija ni zasledila pomanjkljivega ali malomarnega dela pri nadzoru nad obsegom opravljenega dela je komisija ugotovila, da je le-ta povezan z velikostjo centra in s kadrovsko situacijo v določenem centru.

Pri preverjanju izpolnjevanja normativov glede kadrov je situacija neugodna, v določenih centrih je osebja premalo, da bi lahko zagotavljali kakovostne storitve. Komisija je podala predloge za izboljšavo. Ugotavljanje izpolnjevanja pogojev glede prostorov in opreme centrov ni predstavljalo težke naloge, saj so v skoraj vseh centrih pogoji zelo dobri.

Komisija je opazila ogromen in pomemben napredek in razvoj v organizaciji in delu Koordinacije centrov. V prejšnjem nadzoru so bile izpostavljene prostorske pomanjkljivosti in težave pri spremljanju doktrine zdravljenja. Centri so dosegli preskok in težav na omenjenih obeh področjih v tokratnem nadzoru ni.

Osebje v centrih je predano, strokovno, v dolgih letih so postali shramba znanja. Zagotovljeno morajo imeti varno delovno mesto in možnost razbremenilnih pogovorov in / ali supervizije. Največje presenečenje in zadovoljstvo so bile predstavljene dobre prakse Centrov, kjer je komisija videla, da so razvili svoje inovativne načine pri komunikaciji s pacienti, pri zagotavljanju kompliance glede spremljanja izdaje nadomestnega zdravljenja, izvajanja testiranj, beleženja storitev in sodelovanja z različnimi deležniki itd.

Največji center v Sloveniji zagotavlja storitve za več kot 600 oseb, kar izrazito otežuje normalno delo. Povzroča tudi varnostne težave v bližini centra, moti javni red in mir in predstavlja primer uporabe drog v javnosti. Komisija daje v razmislek predlog, da se podeljevanje nadomestne terapije razprši po mestu, na eni ali dveh stacionarnih mestih ali z mobilno enoto / enotami.

V razmislek komisija tudi daje možnost podpore odločevalcev ali financerjev za storitve zdravljenja na daljavo, torej telemedicine, ter uvedbe več mobilnih enot za izvajanje zdravljenja v centrih, ki bodo izrazili to potrebo. Po vzoru uspešnih mobilnih enot je možno izvajati nadomestno zdravljenje, zdravljenje hepatitisa, izvedbo testiranj. Ta princip sledi načelu približati se pacientom.

Pomembno vprašanje so odvisnosti od konoplje in stimulansov, predvsem kokaina, ter mladi uporabniki NPS. Izvajanje doktrine zdravljenja odvisnosti je ključno za uspešno rehabilitacijo posameznikov z odvisnostjo. S pravilnimi ukrepi in aktivnostmi za izboljšanje bomo lahko zagotovili še učinkovitejšo podporo tistim, ki jo potrebujejo. Komisija zato predlaga preučitev potreb po izobraževanju in smernicah glede navedenih drog.

**Sklep:**

1. **Komisija Vlade RS se je seznanila s poročilom o opravljenem strokovnem nadzoru dela mreže Centrov za preprečevanje in zdravljenje odvisnih od prepovedanih drog.**

3. Razno:

1. Dostopnost naloksona v Sloveniji,

Izpostavljeno, da nalokson, ki je varno in enostavno zdravilo, rešuje življenja in da ga trenutno prejema bistveno premalo uporabnikov prepovedanih drog. Pomen tega zdravila je izpostavljen tudi v končnem poročilu Komisije za nadzor mreže CPZOPD, v katerem je podan predlog o izdajanju naloksona za domov. V Zvezi NVO na področju drog in zasvojenosti si prav tako močno prizadevajo, da bi čim več tega zdravila prišlo do uporabnikov.

Obstajajo določene pozitivne prakse, kot denimo v primeru CPZOPD Ptuj, Koper in drugih, v katerih so vsem pacientom predpisali nalokson. Uspešna je bila tudi delavnica na temo naloksona za medicinske sestre in psihiatre, ki delujejo v okviru zaporskega sistema. Z vsemi temi prizadevanji, tako ozaveščanjem kot sistemski ukrepi za večjo dosegljivost in dostopnost naloksona, je potrebno nadaljevati.

1. Izbor novega predstavnika CNOVOS v Komisiji RS za droge,

Predstavnik Zveze NVO Komisiji predstavi »Odziv na objavo razpisa za izbor predstavnika NVO v Komisiji RS za droge,« ki so ga v pisni obliki naslovili na Ministrstvo za zdravje. V razpravi so predstavljena dodatna pojasnila s strani MZ o namenu širitve predstavnikov nevladnega sektorja v Komisiji za droge in podana zaveza, da se bodo o nadaljnjih korakih še uskladili s predstavniki Zveze NVO.

1. Poročilo o 17. Nacionalni preventivni konferenci in načrti za 18. konferenco ter napoved znanstvenega panela s področja preventive

Komisija se je v zadnji točki dnevnega reda seznanila s poročilom 17. nacionalne preventivne konference, ki je 9. 11. 2023 potekala v Novi Gorici, tokrat v soorganizaciji Mestne občine Nova Gorica. Konferenco z naslovom »Nič o nas brez nas« je obiskalo 170 udeležencev, od tega 65 dijakov. 18. nacionalna preventivna konferenca bo potekala v Slovenj Gradcu novembra 2024.

Komisija je bila seznanjena tudi z aktivnostmi glede priprave znanstvene konference na temo preventive, ki potekajo v okviru Ministrstva za zdravje. Prednostne naloge bodo predstavitev preventive kot znanstvene kategorije. Spodbujanje uveljavljanja na dokazih temelječih programov in politik preprečevanja zlorabe dovoljenih in prepovedanih drog in krepitev programov in politik na področju preprečevanja odvisnosti. Boljše razumevanje interakcij med genetskimi, nevrobiološkimi in psihosocialnimi dejavniki tveganja za razvoj odvisnosti in hkrati razumevanje zaščitnih dejavnikov. Krepitev mreže preventivnih programov na ravni države in lokalnih skupnosti ter mreženje raziskovalcev in odločevalcev ter drugih deležnikov s področja preventive.

Zapisal: Anej Korsika Knific